Ses aangekeer ná transitorooftogArgieffoto (Foto: Maroela Media) Ses verdagtes, tussen 36 en 48 jaar oud, sal na verwagting binnekort in die Ubombo-landdroshof in KwaZulu-Natal verskyn in verband met ŉ transitorooftog Maandag in Mkhuze. Kapt. Simphiwe Mhlongo, woordvoerder van die direktoraat van prioriteitsmisdaadondersoeke (die Valke), het gesê ŉ kontant-in-transito-voertuig het op die N2 naby Mkhuze gery toe rowers toegeslaan het. “Hulle het die voertuig van die pad af gedwing. Die groep het skote op die veiligheidswagte gevuur en een van die wagte is beseer. Hulle het die wagte se dienspistole gesteel en springstof gebruik om die geldwa oop te blaas.” Die verdagtes het met ŉ onbekende bedrag kontant van die toneel gevlug. Die rooftog is by Mkhuze-polisiestasie aangemeld en die saak is aan die Valke oorgegee. “Die ses verdagtes is Dinsdagoggend vroeg in die Esikhaleni-gebied in hegtenis geneem.”